নাপোলির রূপকথার পিছনে ছিলেন তিনি। অত্যন্ত সাধারণ মানের একটি ক্লাবকে একক দক্ষতায় দিয়েগো মারাদোনা শীর্ষে পৌঁছে দিয়েছিলেন। সেই মারাদোনাকেই আবার দেখা গেল নাপোলি-জুভেন্টাস ম্যাচের আগে। ইতালিয়ান লিগে এই ম্যাচটি খুবই গুরুত্বপূর্ণ। নাপোলির সামনে খেতাব জেতার সোনার সুযোগ।
নাপোলিতে সাত-সাতটি মরসুম কাটিয়েছেন মারাদোনা। মারাদোনার আমলে নাপোলি দু’বার সিরি আ জেতে। রানার্স আপ হয় দু’বার। মারাদোনা চলে যাওয়ার পরেই নাপোলি নিজেদের গৌরব হারায়। আর কখনও লিগ খেতাব জেতেনি নাপোলি।
দীর্ঘ দিন পরে নাপোলির সামনে সুযোগ এসেছে লিগ খেতাব জেতার। নাপোলির এই উত্থানের পিছনে রয়েছেন গনজালো হিগুয়েইন। গুরুত্বপূর্ণ ম্যাচের আগে মারাদোনা ফোন করে দলের প্রতিটি ফুটবলারের সঙ্গে কথা বলেছেন। নাপোলির দুই খেলোয়াড় দ্রিস মেয়ের্টেন্স ও লোরেঞ্জো ইনসিনিয়ের জার্সি-সহ ছবি তুলে সবাইকে জানান দেন তিনি নাপোলি অন্ত প্রাণ। মেয়ের্টেন্স ও ইনসিনিয়ের জার্সি হাতে মারাদোনার ছবি টুইটারেও সাড়া ফেলে দিয়েছে।